31993D0361
L 149/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 17 май 1993 година
за присъединяването на Общността към Протокола към Женевската конвенция от 1979 година за трансгранично замърсяване на въздуха на далечни разстояния относно ограничаване на емисиите на азотни оксиди или техните трансгранични потоци
(93/361/EИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 130т от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че член 130с, параграф 5 от Договора предвижда активно участие на Общността и нейните държави-членки в международните мерки за защита на околната среда; като има предвид, че поради трансграничния характер на замърсяването на въздуха, в интерес на Общността е тя да участва в международните мерки, насочени към намаляване на това замърсяване;
като има предвид, че Общността е договаряща страна по Конвенцията на Икономическата комисия за Европа на ООН за трансграничното замърсяване на въздуха на далечни разстояния (Женевска конвенция от 1979 г.) (4) и по един от нейните протоколи относно дългосрочно финансиране на Съвместна програма за мониторинг и оценка на разпространението на замърсители на въздуха на далечни разстояния в Европа (5) (EMEП).
като има предвид, че член 130с, параграф 2 от Договора предвижда, че действията на Общността се основават на принципите за предприемане на превантивно действие и, приоритетно, на отстраняването при първоизточника на вредите за околната среда; като има предвид, че тези принципи бяха конкретизирани, в областта на замърсяването на въздуха, с редица законодателни актове на Общността за намаляването на емисиите на азотни оксиди от техните основни източници (моторни превозни средства и големи инсталации за изгаряне);
като има предвид, че принципът за отстраняване при първоизточника е една от целите на Протокола за азотните оксиди към конвенцията, където по-специално е залегнала общата цел за стабилизиране на емисиите на азотни оксиди като цяло и е предвидено прилагането на стандарти относно емисиите и приемането на мерки срещи замърсяването, като същевременно е запазено правото за евентуално подсилване на задълженията при следващи преговори;
като има предвид, че използването на най-добрата налична технология, която не изисква прекомерни разходи, е едно от основните задължения по протокола и е залегнало в общностното законодателство за борба със замърсяването на въздуха от индустриален произход от 1984 г. насам; като има предвид, че от 1989 г. този принцип е станал основната философия за намаляването на емисиите от моторни превозни средства;
като има предвид, че с оглед на вредите, причинявани на околната среда, и предвид трансграничния характер на замърсяването на въздуха на далечни разстояния в резултат на емисиите на азотни оксиди трябва да бъдат предприети съвместни действия на международно равнище; като има предвид, че Общността трябва да се присъедини към Протокола за ограничаване емисиите на азотни оксиди или техните трансгранични потоци;
като има предвид, че стабилизирането на общите емисии на азотни оксиди се явява първата важна стъпка и че е необходимо значително намаляване на настоящото ниво на емисии на азотни оксиди и други азотни замърсители в Общността като цяло;
РЕШИ:
Член 1
Европейската икономическа общност се присъединява към Протокола към Женевската конвенция от 1979 г. за трансгранично замърсяване на въздуха на далечни разстояния, относно ограничаване на емисиите на азотни оксиди или техните трансгранични потоци.
Текстът на протокола е приложен към настоящото решение.
Член 2
Председателят на Съвета депозира инструмента за присъединяване в съответствие с член 14 от протокола.
Съставено в Брюксел на 17 май 1993 година.